Aingeruaren Atea

Aingeruaren Atea edo Erromesen Atea Bilboko katedraleko eliz atarietako bat da . XVI. mendearen hasieran klaustroa gehitu zitzaion katedralari, eta harako sarrera egin zitzaion eliz atari honekin. Izena hartzen du atariak klaustroan zegoen Mikel goiaingeruari eskainitako erretaula batetik. Gotiko berantiarrekoa eta flamigeroa da estiloz  XVI. mendeko lehen urteetakoa da, eta XX. mendearen amaieran zaharberritu zuten. 

 Deskribapena 
Mainel batek arku karpanel deprimituen azpian babestuta dauden bi sarrerako ateak banatzen ditu. Gainean, forma kiribilduak dituzten erliebe flamigeroak daude tinpano zabal batean. Batzuen iritziz, lauburuaren euskal sinboloan inspiratutako elementuak dira.

Arkiboltak atezango estu batzuetan bermatuta daude, eta gainetik arkugaineko konopiala dago, lore handiz errematatua eta erromes-maskor bat inguratzen duena, eliza Donejakueren tradizioan berandu sartu izanaren isla. Hortik atariaren beste izena, Erromesen Atea.

 Erreferentziak 

 Kanpo estekak 

Kategoria:Euskal Herriko eliz atariak
Kategoria:Eliz atari gotikoak
Kategoria:Bilboko monumentuak
Kategoria:Bilboko Done Jakue katedrala